Her til morgen sætter Henrik Qvortrup sig for første gang i Se og Hør-sagens forløb i vidneskranken i Retten i Glostrup for at lade sig afhøre om sin rolle i bladets brug af den såkaldte tys-tys-kilde til at skaffe oplysninger om kendtes brug af betalingskort. Han er som tidligere chefredaktør på bladet tiltalt efter en paragraf med en straframme på op til 6 års fængsel.

I morgen tirsdag kan man så på TV3 igen se ham jagte pædofile på nettet og ude i den analoge verden i programserien ’Børnelokkerne’. Og indtil for nylig var han vært i et fast medieprogram på Radio24syv, som han dog er suspenderet fra, mens retssagen kører.

Forskellige mediers vilje til at hyre Henrik Qvortrup og andre af sagens tiltalte bekymrer flere eksperter.